il-ponderazzjonijiet preferenzjali tar-riskju għandhom ikomplu jkunu applikati għall-bonds koperti kollha li jikkwalifikaw, mingħajr ebda distinzzjoni bejn il-kategoriji tal-assi jew l-Istat Membru ta’ oriġini. Madankollu, il-Kummissjoni tixtieq tiddiskuti mal-partijiet ikkonċernati dwar jekk ikunx f’loku li: (i) il-kundizzjonijiet ta’ livell għoli stabbiliti fl-Artikolu 129 tas-CRR jiġu ssostitwiti b’sett ta’ kriterji ta’ kwalifikazzjoni aktar komprensivi u (ii) jiġu rikonoxxuti strumenti ggarantiti bi strutturi li jixbhu lill-bonds koperti li jserrħu fuq self li jiffinanzja attivitajiet mhux finanzjarji għall-iskopijiet ta’ qafas ġuridiku/regolatorju ipotetiku Ewropew (ara l-Punt Nru 2 ta’ dan ir-Rapport);

Fl-Artikolu 503 tas-CRR huwa previst li l-Kummissjoni tirrapporta lill-Koleġiżlaturi dwar għadd ta’ punti marbutin mat-trattament tal-bonds koperti mil-lat tal-kapital regolatorju skont is-CRR, filwaqt li jitqiesu r-rakkomandazzjonijiet li saru mill-Awtorità Bankarja Ewropea (“l-EBA”) dwar kull materja stipulata fit-Taqsima 10 tar-“Report on EU Covered Bond Frameworks and Capital Treatment” (ir-Rapport dwar l-Oqfsa u t-Trattament tal-Kapital ta’ Bonds Koperti fl-UE) tal-EBA (ir-“Rapport tal-EBA”).

Il-bonds koperti huma obbligi ta’ dejn maħruġin minn istituzzjoni ta’ kreditu u ggarantiti bis-saħħa ta’ ġabra delimitata ta’ assi (il-“ġabra ta’ kopertura” jew l- “assi ta’ kopertura”) li d-detenturi ta’ bonds għandhom aċċess għaliha bħala kredituri ppreferuti. Fl-istess waqt, id-detenturi ta’ bonds iżommu d-dritt ta’ kreditu fil-konfront tal-entità emittenti jew entità affiljata tal-emittent bħala kredituri ordinarji għal kull ammont li jifdal li ma jkunx tħallas permezz tal-likwidazzjoni tal-assi ta’ kopertura. Dan id-dritt doppju fil-konfront tal-ġabra ta’ kopertura u tal-emittent jissejjaħ il-mekkaniżmu ta’ “rikors doppju”. Barra minn hekk, il-ġabra ta’ kopertura fiha assi ta’ kwalità għolja, ġeneralment, iżda mhux biss, self ipotekarju u dejn tas-settur pubbliku. Normalment, l-emittent ikollu l-obbligu li jiżgura li l-valur tal-assi fil-ġabra ta’ kopertura, tal-anqas jikkorrispondi għall-valur tal-bonds koperti u li jissostitwixxi assi li ma jibqgħux produttivi jew, inkella li ma jissodisfawx il-kriteria rilevanti ta’ eliġibbiltà.

ir-rekwiżiti ta’ divulgazzjoni fil-konfront tal-investituri li huma parti mill-kriterji ta’ eliġibbiltà fl-Artikolu 129 tas-CRR ma għandhomx jinbidlu f’dan l-istadju. Madankollu, il-Kummissjoni beħsiebha titlob għar-rispons mill-partijiet ikkonċernati dwar is-siwi u l-mod ta’ applikar ta’ rekwiżiti dettaljati u konsistenti ta’ divulgazzjoni fuq l-emittenti f’rabta mar-riskji ta’ kreditu, tas-swieq u ta’ likwidità tal-bonds koperti Ewropej u l-assi ta’ kopertura sottostanti tagħhom;

f’dan l-istadju, ma għandu jkun hemm ebda tibdil fl-Artikolu 129 tas-CRR filwaqt li jitqies ir-riskju li għalih kredituri oħra tal-istituzzjoni emittenti huma esposti. Minkejja li l-gravami tal-assi favur detenturi ta’ bonds koperti għandu impatt fuq ir-riskju meħud minn kredituri oħra tal-emittent, din il-kwistjoni ġiet indirizzata permezz tar-rekwiżit minimu għal fondi proprji u obbligazzjonijiet eliġibbli (l-MREL, minimum requirement for own funds and eligible liabilities) stipulat fid-Direttiva 2014/59 (il-“BRRD”), u l-monitoraġġ tagħha mis-superviżuri u mill-awtoritajiet makoroprudenzjali ghadu għaddej.

IL-PUNT NRU 2: IL-PONDERAZZJONIJIET PREFERENZJALI TAR-RISKJU HUMA ADATTATI GĦAL SELF IGGARANTIT MINN INĠENJI TAL-AJRU?

L-ewwel parti tal-paragrafu 3 tal-Artikolu 503 tas-CRR tirrikjedi rapport mill-Kummissjoni dwar jekk il-bonds koperti ggarantiti minn inġenji tal-ajru (ir-rahan fuq inġenji tal-ajru) għandhomx, taħt ċerti kundizzjonijiet, jitqiesu bħala assi eliġibbli f’konformità mal-Artikolu 129 tas-CRR. Dan it-tip ta’ bond kopert mhuwiex inkluż fost dawk li attwalment huma eliġibbli f’konformità ma’ dan l-Artikolu.

F’rabta ma’ dan, l-EBA kkonkludiet li abbażi tal-evidenza kwalitattiva u kwantitattiva inkluża fir-rapport tagħha, ma jkunx f’loku li s-self iggarantit minn rahan fuq inġenji tal-ajru jkun inkluż fost il-kategoriji ta’ assi sottostanti eliġibbli għat-trattament preferenzjali għall-ponderazzjonijiet tar-riskju previst fl-Artikolu 129 tas-CRR.

Wara li kkunsidrat l-analiżi u r-rakkomandazzjoni tal-EBA dwar din il-kwistjoni, il-Kummissjoni mhijiex beħsiebha, f’dan l-istadju, tagħmel ebda proposta biex temenda l-Artikolu 129 tas-CRR sabiex tinkludi s-self iggarantit minn inġenji tal-ajru bħala ass eliġibbli. Madankollu, il-Kummissjoni beħsiebha titlob għar-rispons mill-partijiet ikkonċernati dwar it-trattament adattat għal titoli li jserrħu fuq self li jiffinanzja attivitajiet mhux finanzjarji (li jkun ikopri mhux biss l-inġenji tal-ajru iżda wkoll il-bastimenti u l-SMEs). Il-Kummissjoni għandha rieda qawwija li ssib il-bilanċ ġust bejn trattament prudenzjali adattat għall-bonds koperti u forom oħra ta’ self iggarantit u l-benefiċċju potenzjali f’termini ta’ tkabbir ekonomiku li jaf jirriżulta minħabba s-self fis-sod lill-ekonomija reali imħeġġeġ bis-saħħa ta’ teknoloġija li tixbah lill-bonds koperti b’dawn l-assi bħala kollateral.

IL-PUNT NRU 3: IL-PONDERAZZJONIJIET PREFERENZJALI TAR-RISKJU HUMA ADATTATI GĦAL SELF RESIDENZJALI KOPERT B’GARANZIJA?

It-tieni parti tal-paragrafu 3 tal-Artikolu 503 tas-CRR tirrikjedi rapport mill-Kummissjoni dwar jekk il-bonds koperti ggarantiti minn self residenzjali għandhomx, taħt ċerti kundizzjonijiet, jitqiesu bħala assi eliġibbli f’konformità mal-Artikolu 129 tas-CRR. Attwalment, is-self residenzjali kopert b’garanzija huwa soġġett għar-rekwiżit tal-eliġibbiltà stabbiliti fil-paragrafu 1(e) ta’ dan l-Artikolu.

F’rabta ma’ dan, l-EBA kkonkludiet li abbażi tal-evidenza kwalitattiva u kwantitattiva inkluża fir-rapport tagħha, huwa f’loku li s-self residenzjali kopert b’garanzija jinżamm fil-kamp ta’ applikazzjoni tat-trattament preferenzjali għall-ponderazzjonijiet tar-riskju. Madankollu, l-EBA jidhrilha li jkun adattat li, minbarra l-kriterji ta’ kwalifikazzjoni li attwalment huma inklużi fl-Artikolu 129(1)(e) tas-CRR, il-kriterji addizzjonali segwenti jitqiesu wkoll għall-inklużjoni:

il-qafas nazzjonali ġuridiku/regolatorju għall-bonds koperti ma għandux jippermetti lill-mutwatarji li jpoġġu gravami ipotekarji fuq is-self inkluż fil-ġabra ta’ kopertura;

il-qafas nazzjonali ġuridiku/regolatorju għall-bonds koperti għandu jkun tali li ma jkun jimponi ebda xkiel ġuridiku biex l-amministratur tal-programm ta’ bonds koperti jpoġġi gravami ipotekarji fuq is-self inkluż fil-ġabra ta’ kopertura, f’każ ta’ inadempjenza jew riżoluzzjoni tal-emittent tal-bonds koperti u f’każ li l-garanzija, għal kwalunkwe raġuni, ma tibqax teżisti.

Il-Kummissjoni hija tal-fehma li huwa f’loku li s-self residenzjali kopert b’garanzija li jikkwalifika jibqa’ jiġi trattat bħala ass eliġibbli. Fir-rigward tal-kriterji addizzjonali rrakkomandati mill-EBA, l-ewwel waħda diġà hija inkluża fir-rekwiżit tal-eliġibbiltà fl-Artikolu 129 tas-CRR. Il-Kummissjoni beħsiebha titlob għar-rispons mill-partijiet ikkonċernati dwar it-tieni kriterju addizzjonali.

IL-PUNT NRU 4: RIEŻAMI TAD-DEROGA PREVISTA SKONT L-ARTIKOLU 496

Is-sottopunt nru 4.1: Deroga għall-bonds koperti ggarantiti minn strumenti ta’ titolizzazzjoni

Il-paragrafu 4 tal-Artikolu 503 tas-CRR jirrikjedi rieżami mill-Kummissjoni dwar jekk id-deroga stabbilita fl-Artikolu 496 tas-CRR hijiex f’lokha u jekk għandhiex tkun applikata għal tipi oħra ta’ bonds koperti. B’mod speċifiku, issir referenza għad-deroga mil-limitu ta’ 10 % għal unitajiet prijoritarji maħruġin mill-FCCs Franċiżi jew strumenti ta’ titolizzazzjon ekwivalenti stipulati fil-punti (d) u (f) tal-Artikolu 129(1) tas-CRR, li tista’ tingħata mill-awtoritajiet kompetenti lill-istituzzjonijiet tal-kreditu sal-31 ta’ Diċembru 2017. Sabiex ikun evitat kull dubju, referenzi għal “strumenti ta’ titolizzazzjoni” f’dan ir-Rapport iridu jinftehmu li jinkludu l-unitajiet prijoritarji maħruġin mill-FCCs.

L-EBA tesprimi tħassib prudenzjali globali dwar l-użu ta’ strumenti ta’ titolizzazzjoni bħala assi ta’ kopertura li jiżboq il-livell limitu ta’ 10 % imsemmi hawn fuq, dovut prinċipalment għal: (i) iż-żieda fil-kumplessità ġuridika u operazzjoni li tirrizulta mill-istruttura b’saff doppju magħmula mill-bonds koperti u mis-segment tal-istrumenti ta’ titolizzazzjoni li fuqhom iserrħu dawk il-bonds; (ii) il-potenzjal ta’ kunflitti ta’ interess li jaf ifeġġu b’riżultat tad-dispożizzjoni fid-deroga fl-Artikolu 496 li tipprevedi li f’każ ta’ inadempjenza tal-emittent, membru tal-grupp tal-emittent ta’ bonds koperti jrid iżomm is-segment kollu tal-ewwel telf ta’ titolizzazzjoni li fuqu jserrħu s-segmenti prijoritarji ta’ titolizzazzjoni; u (iii) rekwiżiti dwar it-trasparenza u d-diliġenza dovuta bejn il-programm ta’ bonds koperti u l-istrumenti sottostanti ta’ titolizzazzjoni li potenzjalment huma kunfliġġenti. Fid-dawl ta’ dan it-tħassib, l-EBA tikkunsidra li huwa f’loku li wara l-31 ta’ Diċembru 2017, titneħħa d-deroga għal-limitu ta’ 10 % għal unitajiet prijoritarji ta’ titolizzazzjoni li attwalment hija prevista fl-Artikolu 496 tas-CRR.

Minkejja li l-karatteristika ta’ saff doppju li tinvolvi l-istrumenti ta’ titolizzazzjoni għandha mnejn tagħmel dawn l-istrutturi anqas trasparenti u aktar kumplessi biex ikunu amministrati minn perspettiva ta’ mitigazzjoni tar-riskji minn strutturi b’saff wieħed, jista’ jkun possibbli li xi tħassib espress mill-EBA jkun indirizzat permezz tal-użu ta’ strutturi sempliċi u trasparenti. Il-Kummissjoni tixtieq tiddiskuti mal-partijiet ikkonċernati l-kwistjoni aktar wiesgħa tal-eliġibbiltà tal-istrumenti ta’ titolizzazzjoni bħala assi ta’ koeprtura, tal-kriterji u tal-limiti li għandhom japplikaw għalihom u l-interazzjoni mal-inizjattiva tal-Kummissjoni dwar titolizzazzjonijiet sempliċi, trasparenti u standard fil-kuntest tal-proġett tal-Unjoni tas-Swieq ta’ Kapital.